DA Den Europæiske Unions Tidende L 251/8

OVERSÆTTELSE

AFTALE

Mellem den Europæiske Union og Republikken Colombia om rammerne for Republikken Colombias deltagelse i den Europæiske Unions krisestyringsoperationer

DEN EUROPÆISKE UNION (»Unionen« eller »EU«),

på den ene side, og

REPUBLIKKEN COLOMBIA,

på den anden side,

i det følgende benævnt »parterne«,

som tager følgende i betragtning:

(1) Inden for rammerne af den fælles sikkerheds- og forsvarspolitik kan Den Europæiske Union beslutte at iværksætte krisestyringsoperationer, der kan omfatte de opgaver, der er omhandlet i artikel 42, stk. 1, og artikel 43, stk. 1, i traktaten om Den Europæiske Union, som besluttet af Rådet.

(2) Republikken Colombia og EU anerkender verdensfredens betydning for udviklingen af alle stater og er fortsat forpligtet på at bidrage til at opretholde fred og sikkerhed i deres respektive naboskabsområder og i verden generelt på grundlag af principperne i De Forenede Nationers pagt.

(3) I betragtning af forpligtelsen mellem parterne til at styrke deres samarbejde i spørgsmål vedrørende sikkerhed og forsvar, og i erkendelse af, at Republikken Colombias sikkerhedsstyrkers kapaciteter kan bruges i EU-krisestyringsoperationer.

(4) Republikken Colombia og EU ønsker at fastlægge generelle betingelser for Republikken Colombias deltagelse i EU-krisestyringsoperationer i en rammeaftale om en sådan mulig fremtidig deltagelse snarere end at fastlægge disse betingelser for hver enkelt operation.

(5) En sådan aftale bør ikke berøre Unionens selvstændige beslutningstagning og bør ikke anfægte Republikken Colombias mulighed for at træffe afgørelse fra sag til sag om deltagelse i en EU-krisestyringsoperation.

(6) Unionen træffer afgørelse om, hvorvidt tredjelande skal opfordres til at deltage i en EU-krisestyringsoperation. Republikken Colombia kan tage imod Unionens opfordring og tilbyde at yde et bidrag. Unionen vil i sådanne tilfælde beslutte, om den vil acceptere det foreslåede bidrag,

ER BLEVET ENIGE OM FØLGENDE:

AFDELING I

ALMINDELIGE BESTEMMELSER

Artikel 1

Afgørelser i tilknytning til deltagelse

1. Når Unionen har truffet afgørelse om at opfordre Republikken Colombia til at deltage i en EU-krisestyringsoperation, meddeler Republikken Colombia i medfør af denne aftale Den Europæiske Union sine kompetente myndigheders afgørelse om landets deltagelse, herunder det foreslåede bidrag.

2. Unionens vurdering af Republikken Colombias foreslåede bidrag foretages i samråd med Republikken Colombia.

3. Unionen giver så snart som muligt Republikken Colombia en foreløbig angivelse af det forventede bidrag til de fælles udgifter til operationen med henblik på at bistå Republikken Colombia med udformningen af dens tilbud.

4. Unionen meddeler skriftligt Republikken Colombia resultatet af sin vurdering og beslutning om det foreslåede colombianske bidrag med henblik på at sikre Republikken Colombias deltagelse i overensstemmelse med bestemmelserne i denne aftale.

5. Republikken Colombias tilbud, jf. stk. 1, og EU's accept heraf, jf. stk. 4, udgør grundlaget for anvendelsen af denne aftale på hver specifik krisestyringsoperation.

6. Republikken Colombia kan på eget initiativ eller efter anmodning fra Unionen og efter konsultationer mellem parterne når som helst trække sig helt eller delvis fra deltagelse i en EU-krisestyringsoperation.

Artikel 2

Rammer

1. Republikken Colombia tilslutter sig den relevante Rådsafgørelse, hvorved Rådet for Den Europæiske Union beslutter, at Unionen skal gennemføre en krisestyringsoperation, og enhver anden afgørelse, hvorved Rådet for Den Europæiske Union beslutter at forlænge en EU-krisestyringsoperation, i overensstemmelse med bestemmelserne i denne aftale og eventuelle andre nødvendige gennemførelsesarrangementer.

2. Republikken Colombias bidrag til en EU-krisestyringsoperation berører ikke Unionens selvstændige beslutningstagning.

Artikel 3

Status for Republikken Colombias personel og styrker

1. Status for det personel, som Republikken Colombia udsender til en civil EU-krisestyringsoperation, og/eller for de styrker, som Republikken Colombia bidrager med til en militær EU-krisestyringsoperation, er underlagt den relevante aftale om status for styrkerne/missionen, hvis en sådan er indgået, eller andre aftaler mellem Unionen og den eller de stater, hvor operationen gennemføres. Republikken Colombia underrettes herom.

2. Status for det personel, der er udstationeret ved hovedkvarterer eller kommandoenheder uden for den eller de stater, hvor EU-krisestyringsoperationen finder sted, er underlagt ordninger aftalt mellem de pågældende hovedkvarterer og kommandoenheder og Republikken Colombias kompetente myndigheder.

3. Med forbehold af den i stk. 1 omhandlede aftale om status for styrkerne/missionen har Republikken Colombia jurisdiktion over sit personale, der deltager i EU-krisestyringsoperationer. Hvis Republikken Colombias styrker opererer om bord på en EU-medlemsstats fartøj eller luftfartøj, kan denne medlemsstat, med forbehold af eventuelle gældende og/eller fremtidige aftaler, udøve jurisdiktion i henhold til sine egne love og forskrifter og international ret.

4. Republikken Colombia har ansvaret for at behandle eventuelle klager fra eller vedrørende et medlem af sit personel i forbindelse med deltagelsen i en EU-krisestyringsoperation og for eventuelt at retsforfølge et medlem af sit personel eller at pålægge vedkommende en disciplinær sanktion efter sine egne love og forskrifter.

5. Parterne er enige om at frafalde alle erstatningskrav, bortset fra kontraktmæssige krav, mod hinanden for skade på, tab af eller ødelæggelse af aktiver, der ejes eller betjenes af en af parterne, eller personskade eller død blandt en af parternes personel, der er opstået under udøvelsen af dets officielle pligter i forbindelse med aktiviteter i henhold til denne aftale, bortset fra i tilfælde af grov uagtsomhed eller forsætlig forsømmelse.

6. Republikken Colombia forpligter sig til at fremsætte en erklæring om frafald af erstatningskrav mod enhver stat, der deltager i en EU-krisestyringsoperation, som Republikken Colombia deltager i, og til at fremsætte denne ved undertegnelsen af denne aftale.

7. Unionen forpligter sig til at sikre, at Den Europæiske Unions medlemsstater ved undertegnelsen af denne aftale fremsætter en erklæring om frafald af erstatningskrav i forbindelse med Republikken Colombias senere deltagelse i en EU-krisestyringsoperation.

Artikel 4

Klassificerede informationer

1. Republikken Colombia træffer passende foranstaltninger til at sikre, at EU's klassificerede informationer beskyttes i overensstemmelse med Rådets regler for sikkerhedsbeskyttelse af EU's klassificerede informationer, jf. Rådets afgørelse 2013/488/EU (1), og supplerende retningslinjer fra de kompetente myndigheder, herunder retningslinjer fra den øverstbefalende for EU-operationen for så vidt angår en militær EU-krisestyringsoperation eller fra missionschefen for så vidt angår en civil EU-krisestyringsoperation.

2. Hvis parterne indgår en aftale om sikkerhedsprocedurer med henblik på udveksling af klassificerede informationer, finder en sådan aftale anvendelse i forbindelse med en EU-krisestyringsoperation.

AFDELING II

BESTEMMELSER OM DELTAGELSE I CIVILE EU-KRISESTYRINGSOPERATIONER

Artikel 5

Personel, der er udsendt til en civil EU-krisestyringsoperation

1. Republikken Colombia:

a) sikrer, at dens personel, der er udsendt til en civil EU-krisestyringsoperation, løser sine opgaver i overensstemmelse med: i) den relevante Rådsafgørelse og senere ændringer heraf som omhandlet i artikel 2, stk. 1 ii) operationsplanen iii) gennemførelsesarrangementerne.

b) underretter den civile operationschef i god tid om eventuelle ændringer i sit bidrag til den civile EU-krisestyringsoperation.

2. Personel, der udsendes af Republikken Colombia til en civil EU-krisestyringsoperation, underkastes en lægeundersøgelse og et vaccinationsprogram og skal af en kompetent myndighed erklæres for egnet til tjeneste ud fra et lægeligt synspunkt og forelægge en kopi af denne erklæring.

3. Personel, der udsendes af Republikken Colombia, løser sine opgaver og handler udelukkende i den civile EU-krisestyringsoperations interesse.

Artikel 6

Kommandovej

1. Alt personel, der deltager i en civil EU-krisestyringsoperation, forbliver fuldt ud underlagt vedkommende nationale myndigheders kommando.

2. Nationale myndigheder overdrager den operative kontrol til Unionens civile operationschef.

3. Den civile operationschef påtager sig ansvaret for og har kommando over og kontrol med den civile EU-krisestyringsoperation på strategisk niveau.

4. Missionschefen påtager sig ansvaret for og har kommando over og kontrol med den civile EU-krisestyringsoperation i indsatsområdet og varetager den daglige styring.

5. Republikken Colombia har samme rettigheder og pligter i forbindelse med den daglige styring af operationen som de deltagende medlemsstater fra Den Europæiske Union i overensstemmelse med de retlige instrumenter, der er omhandlet i artikel 2, stk. 1.

6. Missionschefen har ansvaret for den disciplinære kontrol med den civile EU-krisestyringsoperations personel. I det omfang det er nødvendigt, pålægger den pågældende nationale myndighed disciplinære sanktioner.

7. Republikken Colombia udpeger et nationalt kontaktpunkt (»NPC«) til at repræsentere sit nationale kontingent i operationen. NPC refererer til missionschefen for så vidt angår nationale spørgsmål og er ansvarligt for den daglige disciplin i Republikken Colombias kontingent.

8. Unionens beslutning om at afslutte operationen træffes efter høring af Republikken Colombia, hvis den stadig bidrager til den civile EU-krisestyringsoperation på datoen for operationens afslutning.

Artikel 7

Finansielle aspekter

1. Republikken Colombia afholder alle udgifter i forbindelse med sin deltagelse i en civil EU-krisestyringsoperation, bortset fra de løbende udgifter, som fastlagt i driftsbudgettet for operationen, jf. dog artikel 8.

2. Såfremt fysiske eller juridiske personer fra den eller de stater, hvor operationen gennemføres, påføres død, personskade, tab eller anden skade, er spørgsmål om Republikken Colombias eventuelle ansvar og kompensation omfattet af de betingelser, der er fastsat i den i artikel 3, stk. 1, omhandlede gældende aftale om missionens status eller eventuelle gældende alternative ordninger.

Artikel 8

Bidrag til driftsbudgettet

1. Med forbehold af denne artikels stk. 4 og uanset artikel 1, stk. 5, bidrager Republikken Colombia til finansieringen af driftsbudgettet for den pågældende civile EU-krisestyringsoperation.

2. Et sådant bidrag til driftsbudgettet beregnes på grundlag af den af følgende formler, som giver det mindste beløb:

a) den andel af referencegrundlaget for driftsbudgettet, hvormed Republikken Colombias bruttonationalindkomst (BNI) står i forhold til den samlede BNI for alle de stater, der bidrager til operationens driftsbudget, eller

b) den andel af referencegrundlaget for driftsbudgettet, hvormed andelen af Republikken Colombias personel, der deltager i operationen, står i forhold til det samlede personel fra alle de stater, der deltager i operationen.

3. Uanset stk. 1 og 2 bidrager Republikken Colombia ikke til finansieringen af dagpenge til personel fra Den Europæiske Unions medlemsstater.

4. Uanset stk. 1 fritager Unionen principielt Republikken Colombia for betaling af finansielle bidrag til en bestemt civil EU-krisestyringsoperation, såfremt den beslutter, at Republikken Colombia yder et væsentligt bidrag til den pågældende operation,

5. Med forbehold af stk. 1 undertegnes eventuelle arrangementer om betalingen af Republikken Colombias bidrag til driftsbudgettet for en civil EU-krisestyringsoperation mellem parternes kompetente myndigheder og skal bl.a. omfatte bestemmelser om følgende forhold:

a) det finansielle bidrags størrelse

b) arrangementerne i forbindelse med betalingen af det finansielle bidrag, og

c) revisionsproceduren.

AFDELING III

BESTEMMELSER OM DELTAGELSE I MILITÆRE EU-KRISESTYRINGSOPERATIONER

Artikel 9

Deltagelse i en militær EU-krisestyringsoperation

1. Republikken Colombia sikrer, at dens styrker og personel, som deltager i en militær EU-krisestyringsoperation, løser deres opgaver i overensstemmelse med:

a) den relevante Rådsafgørelse og senere ændringer heraf som omhandlet i artikel 2, stk. 1

b) operationsplanen, og

c) eventuelle gældende gennemførelsesarrangementer.

2. Republikken Colombia underretter i god tid den øverstbefalende for EU-operationen om eventuelle ændringer i sin deltagelse i operationen.

3. Personel, der udsendes af Republikken Colombia, løser sine opgaver og handler udelukkende i den militære EU-krisestyringsoperations interesse.

Artikel 10

Kommandovej

1. Alle styrker og alt personel, der deltager i en militær EU-krisestyringsoperation, forbliver fuldt ud underlagt vedkommende nationale myndigheders kommando.

2. Nationale myndigheder overdrager den operative og taktiske kommando over og/eller kontrol med deres styrker og personel til den øverstbefalende for EU-operationen, som kan uddelegere sin myndighed.

3. Republikken Colombia har samme rettigheder og pligter i forbindelse med den daglige styring af operationen som de deltagende medlemsstater fra Den Europæiske Union i overensstemmelse med de retlige instrumenter, der er omhandlet i artikel 2, stk. 1.

4. Den øverstbefalende for EU-operationen kan til enhver tid efter høring af Republikken Colombia kræve, at Republikken Colombias bidrag trækkes tilbage.

5. Republikken Colombia udpeger en højtstående militær repræsentant (»SMR«) til at repræsentere sit nationale kontingent i den militære EU-krisestyringsoperation. SMR rådfører sig med den øverstbefalende for EU-styrken om alle forhold i forbindelse med operationen og er ansvarlig for den daglige disciplin for Republikken Colombias personel.

Artikel 11

Finansielle aspekter

1. Med forbehold af denne aftales artikel 12 afholder Republikken Colombia alle udgifter i forbindelse med sin deltagelse i operationen, medmindre udgifterne afholdes i fællesskab, som fastlagt i de retlige instrumenter, der er omhandlet i artikel 2, stk. 1, samt i Rådets afgørelse 2011/871/FUSP (2).

2. Såfremt fysiske eller juridiske personer fra den eller de stater, hvor operationen gennemføres, påføres død, personskade, tab eller anden skade, er spørgsmål om Republikken Colombias eventuelle ansvar og kompensation omfattet af de betingelser, der er fastsat i den i artikel 3, stk. 1, omhandlede gældende aftale om styrkernes status eller eventuelle gældende alternative ordninger.

Artikel 12

Bidrag til de fælles udgifter

1. Med forbehold af denne artikels stk. 3 og uanset artikel 1, stk. 5, bidrager Republikken Colombia til finansieringen af de fælles udgifter til den pågældende militære EU-krisestyringsoperation.

2. Et sådant bidrag til de fælles udgifter beregnes på grundlag af den af følgende formler, som giver det mindste beløb:

a) den andel af de fælles udgifter, hvormed Republikken Colombias BNI står i forhold til den samlede BNI for alle de stater, der bidrager til operationens fælles udgifter, eller

b) den andel af de fælles udgifter, hvormed andelen af Republikken Colombias personel, der deltager i operationen, står i forhold til det samlede personel fra alle de stater, der deltager i operationen.

Når formlen i litra b) anvendes, og Republikken Colombia kun bidrager med personel til det operative hovedkvarter eller styrkehovedkvarteret, skal den andel, der anvendes, være den andel, som Republikken Colombias personel udgør i forhold til det samlede personel i de respektive hovedkvarterer. I andre tilfælde skal den andel, der anvendes, være den andel, som alt personel, som Republikken Colombia bidrager med, udgør i forhold til operationens samlede personel.

3. Uanset stk. 1 fritager Unionen principielt Republikken Colombia for betaling af finansielle bidrag til en bestemt militær EU-krisestyringsoperation, såfremt den beslutter, at Republikken Colombia yder et væsentligt bidrag til den pågældende operation.

4. Med forbehold af stk. 1 indgås eventuelle ordninger til betaling af Republikken Colombias bidrag til de fælles udgifter mellem parternes kompetente myndigheder og skal bl.a. omfatte bestemmelser om følgende forhold:

a) det finansielle bidrags størrelse

b) arrangementerne i forbindelse med betalingen af det finansielle bidrag, og

c) revisionsproceduren.

AFDELING IV

AFSLUTTENDE BESTEMMELSER

Artikel 13

Ordninger til gennemførelse af aftalen

Med forbehold af artikel 8, stk. 5, og artikel 12, stk. 4, indgås de tekniske og administrative ordninger, der er nødvendige for at gennemføre denne aftale, mellem parternes kompetente myndigheder.

Artikel 14

Kompetente myndigheder

I denne aftale er Republikken Colombias kompetente myndigheder Forsvarsministeriet, medmindre andet er meddelt Den Europæiske Union.

Artikel 15

Overtrædelser

Hvis en af parterne ikke overholder sine forpligtelser i henhold til denne aftale, har den anden part ret til at opsige aftalen skriftligt med en måneds varsel.

Artikel 16

Bilæggelse af tvister

Tvister om fortolkning eller anvendelse af denne aftale bilægges mellem parterne med diplomatiske midler.

Artikel 17

Ikrafttræden, varighed og opsigelse

1. Denne aftale træder i kraft på den første dag i den første måned efter, at parterne har underrettet hinanden om, at de har afsluttet de interne retlige procedurer, der er nødvendige for denne aftales ikrafttræden.

2. Denne aftale tages op til revision efter anmodning fra en af parterne.

3. Denne aftale kan ændres på grundlag af en fælles skriftlig aftale mellem parterne. Ændringer træder i kraft i overensstemmelse med proceduren i stk. 1.

4. Denne aftale kan opsiges af en af parterne ved skriftlig meddelelse til den anden part. Opsigelsen træder i kraft seks måneder efter, at den anden part har modtaget opsigelsen.

TIL BEKRÆFTELSE HERAF har undertegnede, der begge er behørigt befuldmægtiget hertil af de respektive parter, undertegnet denne aftale. Udfærdiget i Bogota, den femte august to tusind og fjorten, i et engelsk og et spansk eksemplar, der hver har samme gyldighed. For Den Europæiske Union For Republikken Colombia

(1) Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).

(2) Rådets afgørelse 2011/871/FUSP af 19. december 2011 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (Athena) (EUT L 343 af 23.12.2011, s. 35).

ERKLÆRING FRA DE EU-MEDLEMSSTATER, DER ANVENDER EN EU-RÅDSAFGØRELSE OM EN EU-KRISESTYRINGSOPERATION, SOM REPUBLIKKEN COLOMBIA DELTAGER I, OM FRAFALD AF ERSTATNINGSKRAV »Når EU-medlemsstater anvender en EU-rådsafgørelse om en EU-krisestyringsoperation, som Republikken Colombia deltager i, vil de, for så vidt deres nationale retssystem tillader det, bestræbe sig på i videst muligt omfang at frafalde eventuelle erstatningskrav mod Republikken Colombia for personskade eller død blandt deres personel eller for skade på eller tab af aktiver, der tilhører dem og benyttes af EU-krisestyringsoperationen, hvis sådan personskade, død, anden skade eller tab: — er forvoldt af personel udsendt af Republikken Colombia til en EU-krisestyringsoperation under udførelsen af dets opgaver i forbindelse med EU-krisestyringsoperationen, når bortses fra grov uagtsomhed eller forsætlig forsømmelse, eller — er opstået under benyttelsen af aktiver, der tilhører Republikken Colombia, såfremt aktiverne er benyttet i forbindelse med operationen, når bortses fra grov uagtsomhed eller forsætlig forsømmelse blandt personel udsendt af Republikken Colombia til EU-krisestyringsoperationen under benyttelsen af disse aktiver.«